L’Ecoparc mòbil no falta a la cita amb Burjassot, a l’abril
2025-07-24

L’Ajuntament de Burjassot, des de la Regidoria de Medi Ambient, dirigida per Estefanía Ballesteros, i a través de l’Oficina de Sostenibilitat Local, continua apostant per un reciclatge correcte de tots els residus que es generen en els domicilis. A la implementació del contenidors per a les restes orgàniques recentment, s’uneix la visita dels ecoparcs mòbils de la Emtre per a facilitar el reciclatge dels residus per als quals no existeix un contenidor específic.

Així, l’Ecoparc mòbil de la Emtre visitarà Burjassot dues vegades, a l’abril: del dijous 11 al dissabte 13 d’abril i també els dies 29 i 30, sempre en la seua ubicació habitual, l’aparcament de Les Palmeres, al costat del Mercat Municipal l’Almara.

Les veïnes i els veïns de Burjassot podran portar els residus per als quals no existix un contenidor específic, com ara bateries, mòbils, oli de motor o de cuina, xicotets electrodomèstics o cartutxos d’impressora, entre altres, en horari de 10.00 a 14.00 hores i de 16.00 a 19.00 hores, els dies entre setmana i de 10.00 a 13.00 hores, el dissabte.